জেলা সমাজসেবা অধিদপ্তরের উপপরিচালক আজহার আলী মিয়া প্রথম আলোকে বলেন, শিশু রানাকে সন্ধ্যায় জেলা কারাগার থেকে আনুষ্ঠানিকভাবে মুক্ত করা হয়। আজ মঙ্গলবার তাকে টঙ্গী কিশোর উন্নয়নকেন্দ্রে পাঠানো হবে। কিশোরগঞ্জের করিমগঞ্জ উপজেলার চারিতলা গ্রামের মো. রানার বয়স ১৭ বছর উল্লেখ করে একটি মুঠোফোন চুরির অভিযোগে গত ১৬ জুন  কিশোরগঞ্জ থানায় মামলা করা হয়। ওই দিন তাকে কিশোরগঞ্জের বিচারিক হাকিমের আদালতে হাজির করা হয়। বিচারিক হাকিম এইচ এম শফিকুল আলম জামিন নামঞ্জুর করে রানাকে জেলহাজতে পাঠানোর নির্দেশ দেন। এর পর থেকে সে কিশোরগঞ্জ কারাগারে ছিল।